***Comunicat de presă***

***26 martie 2025***

**Institutul Cultural Român „Mihai Eminescu” de la Chișinău marchează 107 ani de la Unirea Basarabiei cu România**

Sărbătorită anual pe 27 martie, Ziua Unirii Basarabiei cu România a fost instituită prin Legea nr. 36/2017, reafirmând importanța acestui act istoric în conștiința românilor de pretutindeni. Institutul Cultural Român „Mihai Eminescu” de la Chișinău, în colaborare cu Sala cu Orgă, organizează pe **26 martie 2025**, ora 18.00, un recital extraordinar de pian și voce, dedicat celebrării acestui moment important din istoria poporului român.

Sub genericul „Voci de aur care ne unesc”, concertul aduce pe scena Sălii cu Orgă din Chișinău o artistă de renume mondial, soprana Elena Moșuc, distinsă cu prestigiosul premiu „Oscar della Lirica”, unul dintre cele mai importante premii internaționale din domeniul muzicii de operă, alături de conf. univ. dr. Vasilica Stoiciu-Frunză, reputată pianistă din Iași. În recital vor fi interpretate creații din repertoriul universal și românesc, incluzând arii din opere celebre, lieduri și romanțe. Soprana româno-elvețiană Elena Moșuc, născută la Iași, a câștigat și numeroase concursuri internaționale, cel mai important fiind ARD Wettbewerb, concursul televiziunilor germane, în 1990, care i-a deschis drumul către o carieră internațională. În 2005, Președintele României i-a conferit o înaltă distincție în semn de recunoaștere a meritelor sale excepționale.

Ziua de 27 martie nu este doar o comemorare a trecutului, ci și o reafirmare a valorilor culturale și identitare care unesc România și Republica Moldova. Evenimentele organizate cu această ocazie nu doar că readuc în atenția publicului importanța unirii Basarabiei cu România, dar și subliniază continuitatea și apropierea dintre cele două state. Cultura rămâne puntea de legătură dintre cele două maluri ale Prutului, iar această zi reprezintă un prilej de celebrare a moștenirii comune și a idealurilor naționale.

Situată pe Bulevardul Ștefan cel Mare și Sfânt, într-unul din cele mai frumoase edificii din centrul oraşului Chişinău, Sala cu Orgă are o importanţă majoră în agenda culturală. Sala cu Orgă, clădire construită în anul 1901, a fost renovată și cu ajutorul Guvernului României, care a oferit un grant de un milion de euro în acest scop în anul 2014.

În fiecare an, Institutul Cultural Român invită publicul la diverse evenimente organizate la Sala cu Orgă. Pentru a marca în 2024 Ziua Națională a României și a evidenția valorile culturale comune dintre România și Republica Moldova, Institutul Cultural Român „Mihai Eminescu” la Chișinău, în colaborare cu Ambasada României în Republica Moldova, a organizat aici concertul extraordinar „Visul European” al Corului Național de Cameră „Madrigal – Marin Constantin”. Tot în 2024, la Sala cu Orgă, ICR a organizat conferința de promovare a Concursului Internațional „George Enescu”, susținută de Cristian Măcelaru și Cristina Uruc, precum și recitalul de vioară și pian susținut de Alexandra Conunova și Nathanael Gouin.

**Contact:**

Serviciul Promovare și Comunicare

biroul.presa@icr.ro;

031 71 00 622